BEGRUNDELSE

1.BAGGRUND FOR FORSLAGET

•Forslagets begrundelse og formål

Det Forenede Kongerige Storbritannien og Nordirland ("Det Forenede Kongerige") forlod Den Europæiske Union ("EU") og Det Europæiske Atomenergifællesskab ("Euratom") — herefter samlet benævnt "Unionen" — den 1. februar 2020. Den udtrædelsesaftale, som Unionen og Det Forenede Kongerige har indgået, trådte i kraft på nævnte dato og sikrer, at Det Forenede Kongerige forlader EU under ordnede forhold, samtidig med at den skaber retssikkerhed inden for vigtige områder som f.eks. borgernes rettigheder, den finansielle afregning og sikring af, at der ikke indføres en hård grænse på øen Irland.

I henhold til udtrædelsesaftalen blev der aftalt en overgangsperiode, som skal vare indtil den 31. december 2020, og som sikrer "business as usual"-betingelser for f.eks. borgere, forbrugere, virksomheder, investorer, studerende og forskere i både EU og Det Forenede Kongerige. EU og Det Forenede Kongerige har forhandlet om en ny ramme for forbindelserne på grundlag af den politiske erklæring, der er opnået enighed om mellem EU og Det Forenede Kongerige.

Uanset hvilken type fremtidig aftale der bliver tale om, vil det forhold, at Det Forenede Kongerige ikke længere deltager i Unionens politikker fra overgangsperiodens udløb, skabe hindringer for handel med varer og tjenesteydelser og for grænseoverskridende mobilitet og udvekslinger, som ikke har eksisteret før. Dette vil ske i begge retninger, dvs. fra Det Forenede Kongerige til Unionen og fra Unionen til Det Forenede Kongerige.

Baseret på årtiers tætte partnerskab inden for EU er der en betydelig økonomisk, kommerciel og social gensidig afhængighed mellem Det Forenede Kongerige på den ene side og EU-medlemsstaterne på den anden side. På trods af de forberedelsesforanstaltninger, der er truffet af både Kommissionen og medlemsstaterne, vil mange økonomiske sektorer og virksomheder, navnlig virksomheder med en betydelig eksponering over for Det Forenede Kongerige, derfor ved udløbet af overgangsperioden stå over for vanskeligheder som følge af tab af let adgang til dets marked eller på anden måde blive påvirket af mere komplekse handelsmæssige og økonomiske forbindelser. Dette kan føre til tab af arbejdspladser. På denne baggrund kan medlemsstaterne beslutte at modvirke de negative virkninger ved at indføre særlige støtteordninger for at hjælpe de berørte regioner og virksomheder med at håndtere forandringer eller ved at indføre foranstaltninger, der skal bidrage til at bevare beskæftigelsesniveauet. En af de sektorer, der vil blive hårdest ramt, er fiskerisektoren på grund af den deraf følgende begrænsning af fiskeriaktiviteterne.

Medlemsstaternes offentlige forvaltninger er også berørt, da de har været nødt til at etablere yderligere infrastruktur og faciliteter og ansætte ekstra personale. På området for told og indirekte beskatning har nogle nationale forvaltninger f.eks. foretaget betydelige investeringer i infrastruktur og menneskelige ressourcer, primært i de medlemsstater, der er de vigtigste indgangs- og udgangssteder for Den Europæiske Unions handel med Det Forenede Kongerige. På området sundheds- eller plantesundhedskontrol har medlemsstaterne været nødt til at etablere nye grænsekontrolsteder eller udvidet eksisterende grænsekontrolsteder ved indgangssteder for import fra Det Forenede Kongerige til EU. Medlemsstaterne kan blive nødt til at optrappe kontrolforanstaltningerne på havet og i havne med henblik på yderligere overvågning og inspektion. Medlemsstaternes forvaltninger var nødt til at tilpasse reglerne for udstedelse af certifikater og godkendelser af produkter, etableringskrav, etikettering og mærkning samt planlægge og ajourføre specifikke informationsforanstaltninger om de konsekvenser, som udtrædelsen vil få for borgere og virksomheder.

Siden folkeafstemningen i Det Forenede Kongerige i 2016 har medlemsstaterne og EU aktivt forberedt sig på udtrædelsen i både politisk og økonomisk henseende. De har indført beredskabsforanstaltninger for at tage hensyn til de mulige virkninger af Det Forenede Kongeriges udtræden af Unionen for alle berørte interessenter. Kommissionen har gentagne gange opfordret alle relevante aktører til at tage de nødvendige skridt til at undgå eller reducere den potentielle virkning. På trods af de foranstaltninger, der allerede er truffet eller planlagt, er Det Forenede Kongeriges udtræden af Unionen en hidtil uset situation for alle medlemsstater, og det kræver en specifik, målrettet og hurtig indsats. Det er rimeligt at antage, at visse medlemsstater, regioner og sektorer på grund af de særligt tætte økonomiske og handelsmæssige forbindelser, der har udviklet sig med medlemsstaterne i de 47 år, hvor Det Forenede Kongerige har været medlem af EU, vil blive mere påvirket af udtrædelsen og kan forvente økonomiske og finansielle tab, der endnu ikke kan kvantificeres. Disse supplerende foranstaltninger vil sandsynligvis få en betydelig indvirkning på de offentlige udgifter, især på kort sigt og i de medlemsstater og regioner, der er særligt berørt, hvilket vil føre til et presserende behov for yderligere offentlig finansiering for at kompensere for disse konsekvenser, navnlig i de første år efter udtrædelsen.

Ifølge Det Europæiske Råds konklusioner, der blev vedtaget på det ekstraordinære møde den 17.-21. juli 2020, skal der derfor oprettes en ny særlig brexittilpasningsreserve ("reserven") inden for de særlige instrumenter uden for EU's budgetlofter i den flerårige finansielle ramme for at "afbøde uforudsete og negative konsekvenser i de medlemsstater og sektorer, der er mest berørt". Det Europæiske Råd opfordrede Kommissionen til at fremlægge et forslag.

Den reserve, der oprettes i henhold til denne forordning, vil yde støtte til medlemsstater, regioner og sektorer, navnlig dem, der er mest berørt af de negative konsekvenser af Det Forenede Kongeriges udtræden af Unionen, og dermed afbøde dens indvirkning på den økonomiske, sociale og territoriale samhørighed. Reserven vil yde finansielle bidrag til dækning af alle eller en del af de yderligere offentlige udgifter, der afholdes af medlemsstaterne, navnlig dem, der er mest afhængige af de handelsmæssige og økonomiske forbindelser med Det Forenede Kongerige, til foranstaltninger, der er direkte knyttet til udtrædelsen. Reserven supplerer andre eksisterende værktøjer under NextGenerationEU og det næste langsigtede EU-budget.